Margrete Auken (SF), 1998-04-16:
Indledningsvis vil jeg gerne takke bredt for debatten.
Vægten er blevet lagt lidt forskelligt, og der er nogle andre alvorlige problemer, som slet ikke er berørt i dag, men alle, altså undtagen Socialdemokratiets ordfører og ministeren, er klar over, at det ikke er noget, der bare er klaret med, at vi sender en lind strøm af venlige hilsner til direktøren for Ørestadsselskabet, der står og smiler til os og siger: Alt er så godt, og vi har jo f.eks. konsulenter til at være kritiske.
De skal være kritiske, sagde direktøren, det er deres opgave.
, og det har vi så ikke fået at vide endnu.
Først og fremmest de forsikringer, der er kommet fra Det Konservative Folkeparti, synes jeg er interessante her, for det er dér, det er blevet tydeligst, at de altså ikke mere finder sig i, at det her ikke kommer til at køre ordentligt.
De siger ikke, at det bare er regeringens ansvar, sådan som Venstre har gjort; nu vil de altså godt have ordentlig styr på det, og jeg håber så, at det de facto kommer til at betyde, at vi kan tjekke det.
Jeg vil lige sige til hr. Brian Mikkelsen, at jeg fik jo ikke svar på, hvad der ligger i »uvildig ekspertise«, som vi skal have inddraget i det.
Med den lidt truende adfærd, Ørestadsselskabet har udvist over for folk, der har tilladt sig at sige fra, ville det netop være godt, om vi kunne være sikre på, at det var beskyttede mennesker, som samtidig havde ytringsfriheden i behold og ekspertisen intakt, som gik ind i denne sag.
Men alt i alt meget stor tak til samtlige ordførere, og jeg vil nu også gerne takke den socialdemokratiske, for det er så sørgeligt at stå og sige, at der er bare én, der er dum; jeg mener altså ikke dum i hovedet, men en dum unge. Jeg tager det som sådan et forsøg på at lade, som om der ikke er problemer.
Det, jeg skal sige til ministeren, er, at det altså ikke kan nytte noget, man siger venligt til os, at man har været opmærksom på alle problemerne.
Er det virkelig rigtigt, at man har været opmærksom på, at det tager 6-8-10 år at udvikle et nyt styresystem?
Har man været opmærksom på, at vi nu skal til at begynde - med et citat fra gruppekonsortierapporten - fra scratch på det her, dvs. forfra?
Noget, der tyder på, at man er opmærksom på det - men det er jeg ikke sikker på at ministeren er - er et svar, der kom ovre fra Ørestadsselskabet, og som altså ikke var udformet af COWIconsult.
Jeg synes, det vil være interessant på et eller andet tidspunkt at se, hvad COWIconsult selv åbenlyst og med æren i behold vil svare på disse ting, for det er dér, vi er ved at være henne nu.
Men i Ørestadsselskabets meget, meget tilslørede svar står der altså kortfattet, at man ikke er kommet ud af stedet.
Nu har jeg sagt det flere gange, men det er altså foreløbige systemer, foreløbige planer, man arbejder med, som man så skal til at udvikle.
Vi har ikke engang afprøvningssystemerne i gang som modeller endnu.
Jeg vil godt lige vide, om vi kan få det ordentligt ind i det. Vi har fået at vide, at Jernbanetilsynet skal godkende det.
Det skal være CENELEC-systemet, så man skal have det hele med, altså også om det kan køre, og ikke bare om det kan stoppe.
Det er rart, at det kan stoppe, men hvis man sidder fast inde i tunnelen, er det jo ikke så sjovt.
Og så kan vi lige ved denne lejlighed medtage noget, der ikke har været berørt.
Ved samme pressekonference orienterede
direktøren om, at de dér hygge-, hyggeservicefolk, der skal være i togene, fordi nogle bliver bange, hvis der ikke er nogen med kasket på, også skal være i stand til trykke på knapperne, så de i givet fald skal kunne sætte toget i gang og kunne standse det.
Hvad er det for nogle mennesker?
Ved man ovre i ministeriet, hvad det er for nogle mennesker, der skal kunne det her?
Når man altså tænker på, hvor heftig en uddannelse en lokofører eller en S-togsfører skal igennem, er det så sådan noget?
Er de uddannet til det?
Eller er det måske dem dér fra tjenerforbundet, der skal kunne det her? Ikke et ondt ord om tjenerforbundet, men vi har jo hørt, at det var sådan nogle, man forestillede sig skulle hygge om folk.
Hvad er det for nogle mennesker?
Det skal jo åbenbart alligevel være bemandet, men på hvilket niveau skal det så være bemandet?
Også det vil jeg godt have svar på.
Lad mig straks benytte lejligheden til i hvert fald at takke den socialdemokratiske ordfører for, at han bekræfter, at der skal være mere åbenhed om det.
Jeg forstår også, at jeg åbenbart har været uretfærdig i min kritik, og det beklager jeg, men det glæder jeg mig så over, for det betyder altså, at Socialdemokratiet er indstillet på, at hvis der faktisk - når man nu får læst efter - viser sig at være problemer, vil det tage et medansvar i forhold til Folketinget for, at de kommer for en dag, at de bliver undersøgt, at spørgsmål bliver besvaret, og hvis det viser sig, at der faktisk er store problemer, gør man også noget ved dem. Der kommer jo et tidspunkt, hvor regningen ikke blot vokser og vokser og vokser, men hvor projektet ikke længere kan reddes.
Det kan det stadig væk.